Vi trivdes veldig godt i leiligheten til Isabel. Det var helt nydelig å spise frokost på balkongen, og på dagtid hadde vi ofte bassenget helt for oss selv! Det første vi gjorde da vi kom var å ta et nattbad under stjernene - himmelsk! Boligkomplekset er rolig og hyggelig, for det meste barnefamilier og eldre. Med lekestativer, barnebasseng med badevakt hele sommersesongen, og en vakt ved inngangen døgnet rundt, er det perfekt for barnefamilier. Og vil man praktisere spansk er vaktene alltid klare for en prat!

Isabel var den perfekte vertinne. Ryddig, rutinert, vennlig, og alltid rask med å svare - alltid forberedt på å hjelpe oss, og til og med kjøpe inn ting vi hadde behov for i leiligheten. Hun gjorde alt hun kunne for at vi skulle trives i leiligheten, og det lyktes hun med!

Området har alt man trenger til daglig, og er en kort T-bane- eller busstur fra sentrum av Valencia. Men for det meste brukte vi bysykler - Valencia har sykkelstier OVERALT, og ikke minst kan man sykle gjennom den fantastiske Turia-parken nesten uansett hvor man skal. På vei til Turia kan man enten gå gjennom den gamle landsbyen/bydelen Campanar, eller gjennom Parque de Cabecera. Det er også en kjempefin liten park like ved leiligheten, og et steinkast unna kan man gå tur i appelsinåkrene!